CELEX: 
Language: mt
Date: 2017-09-29 00:00:00
Title: REGOLAMENT DELEGAT TAL-KUMMISSJONI (UE) .../... li jissupplimenta r-Regolament (UE) 2016/1011 tal-Parlament Ewropew u tal-Kunsill, li jispeċifika kif l-ammont nominali tal-istrumenti finanzjarji għajr id-derivattivi, l-ammont nozzjonali tad-derivattivi u l-valur nett tal-assi tal-fondi ta’ investiment għandhom jiġu vvalutati

MEMORANDUM TA’ SPJEGAZZJONI
            
            
               1.IL-KUNTEST TAL-ATT DELEGAT
            
            
               Ir-Regolament (UE) 2016/1011 dwar l-indiċi użati bħala parametri referenzjarji fi strumenti finanzjarji u kuntratti finanzjarji jew dwar il-kejl tal-prestazzjoni ta' fondi ta' investiment (ir-Regolament dwar il-Parametri Referenzjarji) jintroduċi qafas komuni sabiex tiġi żgurata l-preċiżjoni u l-integrità tal-parametri referenzjarji għall-istrumenti finanzjarji, għall-kuntratti finanzjarji jew għall-fondi ta’ investiment fl-Unjoni Ewropea. B'dan qed jikkontribwixxi għal funzjonament xieraq tas-suq intern filwaqt li jinkiseb livell għoli ta' protezzjoni għall-konsumatur u l-investitur.
            
            
               Dan ir-Regolament Delegat huwa msejjes fuq it-tisħiħ fakultattiv ta’ pożizzjoni fir-Regolament dwar il-Parametri Referenzjarji. Il-kwistjoni ta’ sussidjarjetà ġiet koperta fil-valutazzjoni tal-impatt fir-Regolament dwar il-Parametri Referenzjarji. 
            
            
               2.IL-KONSULTAZZJONIJIET TA’ QABEL L-ADOZZJONI TAL-ATT
            
            
               Il-Kummissjoni tat mandat lill-Awtorità Ewropea tat-Titoli u s-Swieq (European Securities and Markets Authority, ESMA) biex tagħtiha pariri tekniċi dwar l-atti delegati possibbli għar-Regolament dwar il-Parametri Referenzjarji. L-ESMA tat dawn il-pariri lill-Kummissjoni fl-10 ta’ Novembru 2016. Fit-tħejjija tal-pariri tekniċi tagħha, l-ESMA organizzat żewġ konsultazzjonijiet pubbliċi, waħda fi Frar-Marzu 2016 (51 tweġiba ppubblikati
                  1
               ) u l-oħra f’Ġunju 2016 (33 tweġiba ppubblikati
                  2
               ). Hija organizzat ukoll smigħ pubbliku fid-29 ta’ Frar 2016. Il-Kummissjoni pparteċipat f’laqgħat tat-task force tal-ESMA li ħejjiet il-pariri u s-smigħ pubbliku, u ħadet inkonsiderazzjoni t-tweġibiet tal-konsultazzjoni meta fasslet ir-Regolament Delegat. 
            
            
               Dawk li wieġbu għall-konsultazzjoni tal-ESMA dwar l-abbozz tal-pariri tekniċi kienu b’mod ġenerali sodisfatti bir-regoli li għandhom jiġu applikati fin-nuqqas ta’ dejta disponibbli mis-sorsi tad-dejta proposti mill-ESMA. Uħud talbu għall-kjarifika li l-użu tad-dejta disponibbli ma kienx ifisser li l-amministraturi tal-parametri referenzjarji kien se jkollhom jixtru xi dejta disponibbli bi ħlas. Oħrajn issuġġerew li l-awtoritajiet nazzjonali kompetenti u l-ESMA għandhom jagħmlu s-sorsi tad-dejta rilevanti disponibbli wkoll. 
            
            
               Fl-aħħar nett, l-ESMA staqsiet jekk l-użu ta’ ftehimiet ta’ liċenzjar, biex jiġu identifikati strumenti finanzjarji li huma marbutin ma’ parametri referenzjarji, jkunx siewi, b’mod partikolari għall-fondi ta’ investiment. Il-maġġoranza ta’ dawk li wieġbu ma kinux tal-fehma li jkun siewi. Huma ddikjaraw li kull użu obbligatorju tal-ftehimiet ta’ liċenzjar jkun ta’ piż kbir, speċjalment peress li ma kien hemm l-ebda obbligu legali għall-utenti biex iwieġbu l-kwestjonarji. Dawk li wieġbu esprimew ukoll dubji dwar kemm dan l-approċċ seta' jirriżulta fi stampa sħiħa tal-livell ta’ użu ta’ parametru referenzjarju. Għalhekk, l-ESMA ddeċidiet li ma tirreferix għall-użu ta’ ftehimiet ta’ liċenzjar fil-pariri tagħha, u ma huwiex imsemmi f’dan l-Att Delegat.
            
            
               Min-naħa tagħha l-Kummissjoni organizzat laqgħat bilaterali ma’ diversi partijiet ikkonċernati sabiex tiddiskuti l-atti delegati fl-2016 u fl-ewwel trimestru tal-2017. Kellha wkoll żewġ laqgħat mal-grupp tal-esperti rilevanti, li matulhom il-miżuri delegati ġew diskussi mal-esperti mill-ministeri tal-finanzi u mal-awtoritajiet superviżorji tal-Istati Membri u ma’ osservaturi mill-Parlament Ewropew u mill-ESMA. 
            
            
               Il-pubbliku ġie mistieden biex jipprovdi feedback dwar l-abbozz tar-Regolament Delegat tal-Kummissjoni wara konsultazzjoni interna bejn is-servizzi tal-Kummissjoni mit-22 ta’ Ġunju 2017 sal-20 ta’ Lulju 2017. Wieħed mir-rispondenti nnota li l-użu possibbli ta’ ammonti u valuri alternattivi ddefiniti fl-Artikolu 4 jista’ jibbenefika minn aktar gwida mill-ESMA. Rispondent ieħor issuġġerixxa li r-referenza ta’ “abbażi tal-aħjar sforz u skont l-aħjar kapaċità tagħhom” fl-Artikolu 4 għandha tiġi introdotta wkoll fl-Artikoli 1, 2 u 3. Madankollu, l-Artikoli 1, 2 u 3 jipproponu b’mod ċar referenzi definiti. L-amministraturi tal-parametri referenzjarji jinħtieġ li jkunu jistgħu jikkonformaw magħhom. Id-deċiżjoni mil-liema sors jiksbu d-dejta qiegħda f’idejhom, iżda hija wkoll ir-responsabbiltà tagħhom li d-dejta tkun korretta.
            
            
               3.L-ELEMENTI ĠURIDIĊI TAL-ATT DELEGAT
            
            
               L-Artikolu 1 jistipula l-approċċ biex isiru l-kalkoli fil-fażi inizjali jekk id-dejta meħtieġa, kif deskritta fl-Artikoli minn 2 sa 4, ma tkunx disponibbli meta dan ir-Regolament Delegat jidħol fis-seħħ.
            
            
               L-Artikoli minn 2 sa 4 jispeċifikaw kif l-ammonti nominali, l-ammonti nozzjonali u l-valur nett tal-assi għandhom jiġu kkalkulati biex jiġi ddeterminat jekk il-parametru referenzjarju għandux jiġi rikonoxxut bħala ta’ importanza kritika. 
            
            
               L-Artikolu 5 jiddetermina kif il-kalkolu għandu jipproċedi jekk issir referenza indiretta għal parametru referenzjarju.
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 29.9.2017
            
            
               li jissupplimenta r-Regolament (UE) 2016/1011 tal-Parlament Ewropew u tal-Kunsill, li jispeċifika kif l-ammont nominali tal-istrumenti finanzjarji għajr id-derivattivi, l-ammont nozzjonali tad-derivattivi u l-valur nett tal-assi tal-fondi ta’ investiment għandhom jiġu vvalutati
            
            
               (Test b'rilevanza għaż-ŻEE)
            
            
               IL-KUMMISSJONI EWROPEA,
            
         
         
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) 2016/1011 tal-Parlament Ewropew u tal-Kunsill tat-8 ta' Ġunju 2016 dwar l-indiċi użati bħala parametri referenzjarji fi strumenti finanzjarji u kuntratti finanzjarji jew dwar il-kejl tal-prestazzjoni ta' fondi ta' investiment u li jemenda d-Direttivi 2008/48/KE u 2014/17/UE u r-Regolament (UE) Nru 596/2014
                  3
               , u b'mod partikolari l-Artikolu 20(6)(a) tiegħu,
            
            
               Billi:
            
            
               (1)Il-valur totali tal-istrumenti finanzjarji, tal-kuntratti finanzjarji jew tal-fondi ta’ investiment li huma marbutin ma’ parametru referenzjarju huwa l-kriterju ewlieni biex skont ir-Regolament (UE) 2016/1011, dan il-parametru referenzjarju jiġi kategorizzat bħala ta’ importanza kritika, sinifikanti jew mhux sinifikanti. Għalhekk jenħtieġ li l-ammont nominali tal-istrumenti finanzjarji għajr id-derivattivi, l-ammont nozzjonali ta’ derivattivi u l-valur nett tal-assi ta’ fondi ta’ investiment jiġi kkalkulat bl-istess mod fl-Unjoni kollha, sabiex il-kategorizzazzjoni konsistenti tal-parametri referenzjarji fl-Istati Membri u l-applikazzjoni uniformi tar-Regolament (UE) 2016/1011 jiġu żgurati.
            
            
               (2)Sabiex tiġi żgurata l-affidabbiltà tal-parametri referenzjarji, l-ammont nominali tal-istrumenti finanzjarji, l-ammont nozzjonali tad-derivattivi u l-valur nett tal-assi tal-fondi ta’ investiment jinħtieġ li għalhekk jiġu kkalkulati bl-użu tad-dejta regolatorja meta tkun disponibbli.
            
            
               (3)Il-valur totali tal-istrumenti finanzjarji, tal-kuntratti finanzjarji jew tal-fondi ta’ investiment jinħtieġ li jkun ikkalkulat billi jiġu kkunsidrati kemm ir-referenzi diretti għal dawn l-istrumenti finanzjarji, il-kuntratti finanzjarji jew il-fondi ta’ investiment, kif ukoll ir-referenzi indiretti għal parametru referenzjarju f’taħlita ta’ parametri referenzjarji. Meta strument finanzjarju, kuntratt finanzjarju jew fond ta’ investiment ikun marbut ma’ għadd ta’ parametri referenzjarji, huwa xieraq li dawn il-bosta referenzi jiġu kkunsidrati fil-kalkolu tal-valur totali tal-istrumenti finanzjarji, tal-kuntratti finanzjarji u tal-fondi ta’ investiment li jkunu marbutin ma’ parametru referenzjarju, peress li dawn il-prodotti finanzjarji ma jiddependux biss fuq dan il-parametru referenzjarju. Għalhekk jinħtieġ li l-kalkolu tal-valur totali fil-każ ta’ referenzi indiretti jiġi speċifikat, sabiex ikun direttament applikabbli u vvalutat b’mod konsistenti fl-Unjoni,
            
            
               ADOTTAT DAN IR-REGOLAMENT:
            
            
               Artikolu 1
                  L-ammont nominali tal-istrumenti finanzjarji għajr id-derivattivi u l-unitajiet fl-impriżi għall-investiment kollettiv
            
            
               L-ammont nominali ta’ strumenti finanzjarji għajr id-derivattivi u l-unitajiet fl-impriżi ta’ investiment kollettiv għandu jkun l-ammont nominali totali maħruġ f’valur monetarju msemmi fit-Tabella 3, fis-Sezzjoni 14 tal-Anness tar-Regolament Delegat tal-Kummissjoni (UE) 2017/585
                  4
               .
            
            
               Artikolu 2
                  L-ammont nozzjonali tad-derivattivi
            
            
               L-ammont nozzjonali tad-derivattivi, imsemmi fl-Artikolu 20(6)(a) tar-Regolament (UE) 2016/1011, għandu jkun il-valur nozzjonali msemmi fit-Tabella 2, fis-Sezzjoni 20 tal-Anness tar-Regolament Delegat tal-Kummissjoni (UE) 2017/104
                  5
               . Madankollu, fejn dan il-valur nozzjonali huwa negattiv, il-valur nozzjonali għandu jkun ugwali għall-valur assolut.
            
            
               Għal tranżazzjonijiet indiċizzati tad-derivattivi tal-kreditu, il-fattur ta’ indiċjar fit-Tabella 2, fis-Sezzjoni 89 tal-Anness tar-Regolament Delegat (UE) 2017/104 għandu jiġi applikat għall-valur nozzjonali.
            
            
               Artikolu 3
                  Il-valur nett tal-assi ta’ impriżi għall-investiment kollettiv
            
            
               Il-valur nett tal-assi ta’ impriżi għall-investiment kollettiv imsemmi fl-Artikolu 20(6)(a) tar-Regolament (UE) 2016/1011, għandu jkun wieħed minn dawn li ġejjin:
            
            
               (a)għal impriżi għall-investiment kollettiv suġġetti għad-Direttiva 2009/65/UE tal-Parlament Ewropew u tal-Kunsill
                  6
               : il-valur nett tal-assi għal kull unità rrappurtata fl-aktar rapport annwali reċenti jew fir-rapport ta’ nofs is-sena msemmi fl-Artikolu 68(2) ta’ din id-Direttiva, immultiplikat bl-għadd ta’ unitajiet;
            
            
               (b)għal impriżi tal-investiment kollettiv suġġetti għad-Direttiva 2011/61/UE tal-Parlament Ewropew u tal-Kunsill
                  7
               : l-aħħar valur nett tal-assi msemmi fl-Artikolu 104(1)(c) tar-Regolament ta’ Delega tal-Kummissjoni (UE) Nru 231/2013
                  8
               .
            
            
               Artikolu 4
                  L-użu ta’ ammonti u valuri alternattivi
            
            
               Meta l-ammonti jew il-valuri għall-kalkolu tal-valur totali tal-istrumenti finanzjarji, tal-kuntratti finanzjarji jew tal-fondi ta’ investiment li huma marbutin ma’ parametru referenzjarju, imsemmijin fl-Artikoli 1, 2 u 3, ma jkunux disponibbli jew ma jkunux kompluti, il-valur totali msemmi fl-Artikolu 20(1)(a) tar-Regolament (UE) 2016/1011 u l-valur medju totali msemmi fl-Artikolu 24(1)(a) ta’ dan ir-Regolament għandhom jiġu kkalkulati billi jintużaw ammonti jew valuri alternattivi, inklużi indikaturi u ammonti jew valuri li jagħtu l-fornituri privati tal-informazzjoni, jew dejta pubblika kkalkulata u ppubblikata minn operaturi tas-suq, dment li dawn l-indikaturi u l-ammonti jew il-valuri jkollhom krettu ta’ livell suffiċenti u jkunu affidabbli biżżejjed.
            
            
               Amministratur li juża ammonti jew dejta alternattivi għandu jikkalkula l-ammont totali abbażi tal-aħjar sforz u skont l-aħjar kapaċità tagħhom, abbażi tad-dejta disponibbli.
            
            
               Amministratur li juża ammonti jew dejta alternattivi għandu jipprovdi lill-awtorità kompetenti b’deskrizzjoni speċifika bil-miktub tas-sorsi ta’ dejta użati meta jinnotifika lil din l-awtorità kompetenti skont l-Artikolu 24(3) tar-Regolament (UE) 2016/1011.
            
         
         
            
               Artikolu 5
                  Munita
            
            
               L-ammonti u l-valuri msemmija fl-Artikoli 1, 2 u 3 għandhom jintwerew f’EUR. Meta jkun meħtieġ, l-ammonti jew il-valuri għandhom jiġu kkonvertiti skont ir-rata tal-kambju ta’ referenza esterna tal-euro tal-ġurnata, ippubblikata mill-Bank Ċentrali Ewropew.
            
            
               Artikolu 6
                  Referenza indiretta għal parametru referenzjarju f’taħlita ta’ parametri referenzjarji
            
            
               Meta parametru referenzjarju jintuża indirettament f’taħlita ta’ parametri referenzjarji, l-ammonti jew valuri għall-finijiet tal-livelli limitu msemmija fl-Artikolu 20(1) u fl-Artikolu 24(1)(a) tar-Regolament (UE) 2016/1011 għandhom ikunu waħda minn dawn li ġejjin:
            
            
               (a)il-piż tal-parametri referenzjarji, f’termini ta’ perċentwali, fit-taħlita tal-parametri referenzjarji, immultiplikata bl-ammont jew bil-valur totali, jew bil-valur medju, kif applikabbli, tal-istrument finanzjarju jew tal-fond ta’ investiment inkwistjoni, fejn dan il-piż huwa speċifikat b’mod ċar jew jista’ jiġi kkalkulat abbażi ta’ informazzjoni oħra disponibbli;
            
            
               (b)l-ammont jew il-valur totali jew il-valur medju, kif applikabbli, tal-istrument finanzjarju jew tal-fond ta’ investiment inkwistjoni diviż bl-għadd ta’ parametri referenzjarji fit-taħlita tal-parametri referenzjarji, fejn il-piż reali tal-parametru referenzjarju ma jkunx speċifikat jew lanqas ma jista’ jiġi approssimat.
            
            
               Artikolu 7
                  Dħul fis-seħħ
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmula fi Brussell, 29.9.2017
            
            
               
                     Għall-Kummissjoni
               
               
                     Il-President
                     Jean-Claude JUNCKER
               
            
         
         
            
                  
                     (1)
                  
                  https://www.esma.europa.eu/press-news/consultations/discussion-paper-benchmarks-regulation#TODO
                   
               
               
                  
                     (2)
                  
                  https://www.esma.europa.eu/press-news/consultations/consultation-paper-esma-technical-advice-benchmarks-regulation#TODO
                   
               
               
                  
                     (3)
                  ĠU L 171, 29.6.2016, p. 1.
               
               
                  
                     (4)
                  Ir-Regolament Delegat tal-Kummissjoni (UE) 2017/585 tal-14 ta' Lulju 2016 li jissupplimenta r-Regolament (UE) Nru 600/2014 tal-Parlament Ewropew u tal-Kunsill fir-rigward tal-istandards tekniċi regolatorji għall-istandards u l-formati tad-dejta ta' referenza tal-istrumenti finanzjarji u l-miżuri tekniċi marbutin ma' arranġamenti li għandhom isiru mill-Awtorità Ewropea tat-Titoli u s-Swieq u l-awtoritajiet kompetenti (ĠU L 87, 31.3.2017, p. 368).
               
               
                  
                     (5)
                  Ir-Regolament Delegat tal-Kummissjoni (UE) 2017/104 tad-19 ta' Ottubru 2016 li jemenda r-Regolament Delegat (UE) Nru 148/2013 li jissupplimenta r-Regolament (UE) Nru 648/2012 tal-Parlament Ewropew u tal-Kunsill dwar derivati OTC, kontropartijiet ċentrali u repożitorji tad-dejta dwar it-tranżazzjonijiet fir-rigward ta' standards tekniċi regolatorji dwar id-dettalji minimi tad-dejta li trid tiġi rrappurtata lir-repożitorji tad-dejta dwar it-tranżazzjonijiet (ĠU L 17, 21.1.2017, p. 1).
               
               
                  
                     (6)
                  Id-Direttiva 2009/65/KE tal-Parlament Ewropew u tal-Kunsill tat-13 ta’ Lulju 2009 dwar il-koordinazzjoni ta’ liġijiet, regolamenti u dispożizzjonijiet amministrattivi fir-rigward tal-impriżi ta’ investiment kollettiv f’titoli trasferibbli (UCITS) (ĠU L 302, 17.11.2009, p. 32).
               
               
                  
                     (7)
                  Id-Direttiva 2011/61/UE tal-Parlament Ewropew u tal-Kunsill tat-8 ta’ Ġunju 2011 dwar Maniġers ta' Fondi ta' Investiment Alternattivi u li temenda d-Direttivi 2003/41/KE u 2009/65/KE u r-Regolamenti (KE) Nru 1060/2009 u (UE) Nru 1095/2010 (ĠU L 174, 1.7.2011, p. 1).
               
               
                  
                     (8)
                  Ir-Regolament ta' Delega tal-Kummissjoni (UE) Nru 231/2013 tad-19 ta’ Diċembru 2012 li jissupplimenta d-Direttiva 2011/61/UE tal-Parlament Ewropew u tal-Kunsill fir-rigward tal-eżenzjonijiet, il-kundizzjonijiet ġenerali tal-operat, id-depożitarji, l-ingranaġġ, it-trasparenza u s-superviżjoni (ĠU L 83, 22.3.2013, p. 1).